CELEX: 52021PC0433
Language: da
Date: 2021-07-30
Title: Forslag til RÅDETS GENNEMFØRELSESAFGØRELSE om ændring af gennemførelsesafgørelse (EU) 2018/789 om bemyndigelse af Ungarn til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 30.7.2021
            COM(2021) 433 final
            2021/0247(NLE)
            Forslag til
            RÅDETS GENNEMFØRELSESAFGØRELSE 
            om ændring af gennemførelsesafgørelse (EU) 2018/789 om bemyndigelse af Ungarn til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 18. februar 2021 anmodede Ungarn om tilladelse til fortsat at fravige momsdirektivets artikel 193 for så vidt angår den momsbetalingspligtige person i forbindelse med visse leveringer, som foretages af en afgiftspligtig person, der er under likvidation eller er genstand for en anden procedure, hvorved det fastslås, at denne er insolvent. I overensstemmelse med momsdirektivets artikel 395, stk. 2, underrettede Kommissionen ved brev af 7. april 2021 de øvrige medlemsstater om Ungarns anmodning. Ved brev af 8. april 2021 meddelte Kommissionen Ungarn, at den rådede over alle de oplysninger, som den fandt nødvendige for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til momsdirektivets artikel 199, stk. 1, litra g), kan medlemsstaterne fastsætte, at den afgiftspligtige person i forbindelse med levering af fast ejendom, der bliver solgt af domsskyldneren som led i en tvangsauktion, er modtageren (herefter "ordningen for omvendt betalingspligt"). I 2017 anmodede Ungarn om en udvidelse af anvendelsen af ordningen for omvendt betalingspligt til at omfatte levering af investeringsgoder og levering af andre varer og tjenesteydelser med en markedsværdi på mere end 100 000 HUF (ca. 275 EUR) på leveringstidspunktet, hvis den afgiftspligtige person, som leverer varer eller tjenesteydelser, er under likvidation eller genstand for en anden procedure, hvorved det fastslås, at denne er insolvent. Denne fravigelse blev indrømmet ved Rådets gennemførelsesafgørelse (EU) 2018/789
                     2
                   indtil den 31. december 2021.
               
               
                  Investeringsgoder er typisk værktøjer, maskiner og genstande af høj værdi. Ifølge Ungarn er der således et stort antal transaktioner, der overstiger tærskelværdien på 100 000 HUF og foretages af insolvente afgiftspligtige personer. Det lykkes sjældent kurator at betale den skyldige moms, eftersom dette beløb skal anvendes til at afvikle tidligere fordringer. Samtidig kan køber, der er en afgiftspligtig person med fradragsret, stadig fradrage den påløbne moms, hvilket har negativ virkning for budgettet og i bund og grund finansierer likvidationen. Ungarn har også registreret tilfælde af svig, hvorved virksomheder, der er under likvidation, har udstedt falske fakturaer til aktive virksomheder og dermed reduceret deres skyldige skat betydeligt, uden garanti for at udstederen ville betale den skyldige moms. 
               
               
                  Selv om tal fra Ungarns nationale skatte- og toldforvaltning viser et støt fald i antallet af insolvensbehandlinger i perioden 2017-2020, vil de økonomiske virkninger af covid-19-udbruddet kunne føre til en markant stigning i antallet af likvidationer i den nærmeste fremtid, hvilket gør det nødvendigt at bevare ordningen for omvendt betalingspligt for disse transaktioner.
               
               
                  Ungarn anfører derfor, at der er et behov for at beskytte momsindtægterne og budgetmæssige interesser i lyset af det antal afgiftspligtige personer, der har økonomiske vanskeligheder og samtidig foretager ovennævnte leveringer. Ifølge Ungarn er ordningen med omvendt betalingspligt et effektivt middel til at nå dette mål. Den insolvente afgiftspligtige person ville ikke skulle svare moms, kunden straffes ikke, og det undgås, at statskassen mister indtægter.
               
            
            
               Selv om Ungarn har anmodet om en forlængelse af tilladelsen indtil den 31. december 2026, foreslås det, at der gives tilladelse til, at fravigelsen forlænges indtil den 31. december 2024. En fravigelse, som gør det muligt at anvende ordningen for omvendt betalingspligt, er en sidste udvej, og varigheden bør så vidt muligt begrænses. Samtidig bør den nævnte periode være tilstrækkelig til at gennemføre andre konventionelle foranstaltninger, der kan mindske tabet for statskassen, navnlig med hensyn til de tab, der er forbundet med svigagtig adfærd, således at en yderligere forlængelse af denne forstaltning undgås.  
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Artikel 395 i momsdirektivet.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som det bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forenkle momsopkrævningen og bekæmpe momsunddragelse. Den går ikke videre, end hvad der er nødvendigt for at nå disse mål.
               
            
            
               •Valg af retsakt
            
         
         
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Der er ikke gennemført en høring af interesserede parter. Forslaget er baseret på en anmodning fra Ungarn og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               Forslaget til gennemførelsesafgørelse har til formål at beskytte momsindtægterne og budgetmæssige interesser i tilfælde af, at virksomheder, der er genstand for en insolvensprocedure, foretager levering af investeringsgoder eller levering af varer og tjenesteydelser med en markedsværdi på mere end 100 000 HUF. Ifølge Ungarn har anvendelsen af ordningen for omvendt betalingspligt på denne type transaktioner på en effektiv måde forenklet momsopkrævningen og forhindret momssvig. Gennemførelsen af foranstaltningen har begrænset statskassens tab og givet yderligere indtægter på ca. 1,5-2 mia. HUF (ca. 4,2-5,6 mio. EUR) om året. Fravigelsesforanstaltningen har derfor en postiv indvirkning, selvom den er meget begrænset. I lyset af denne begrænsede indvirkning bør Ungarn for at mindske tabene i budgettet gennemføre andre konventionelle foranstaltninger, der kan sikre tilsvarende resultater. 
            
            
               På grund af fravigelsens snævre anvendelsesområde og dens begrænsede tidsmæssige anvendelse vil konsekvenserne under alle omstændigheder være begrænsede.
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for EU-budgettet.
               
            
            
               5.ANDRE FORHOLD
            
            
               Forslaget indeholder en udløbsklausul, der er fastsat til den 31. december 2024.
            
            
               2021/0247 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af gennemførelsesafgørelse (EU) 2018/789 om bemyndigelse af Ungarn til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  3
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I henhold til artikel 193 i direktiv 2006/112/EF påhviler det som hovedregel den afgiftspligtige person, som foretager en afgiftspligtig levering af varer eller ydelser, at betale merværdiafgiften (momsen) til afgiftsmyndighederne.
            
            
               (2)Ved Rådets gennemførelsesafgørelse (EU) 2018/789
                  4
                fik Ungarn tilladelse til at indføre en foranstaltning, der fraviger artikel 193 i direktiv 2006/112/EF ("den særlige foranstaltning"), for så vidt angår den momsbetalingspligtige person i forbindelse med visse leveringer, som foretages af en afgiftspligtig person, der er under likvidation eller er genstand for en anden procedure, hvorved det fastslås, at denne er insolvent.
            
            
               (3)Ved brev af 18. februar 2021 indgav Ungarn en anmodning til Kommissionen om forlængelse af den særlige foranstaltning indtil den 31. december 2026 ("anmodningen"). Ungarn sendte en rapport med en bedømmelse af den særlige foranstaltning sammen med anmodningen.
            
            
               (4)I overensstemmelse med artikel 395, stk. 2, andet afsnit, i direktiv 2006/112/EF fremsendte Kommissionen ved breve af 7. april 2021 anmodningen til de øvrige medlemsstater. Ved brev af 8. april 2021 meddelte Kommissionen Ungarn, at den rådede over alle nødvendige oplysninger for at kunne behandle anmodningen.
            
            
               (5)Ungarn anfører, at afgiftspligtige personer, der er under likvidation eller genstand for en insolvensprocedure, ofte ikke betaler den moms, de skylder skattemyndighederne. Samtidig kan køber, der er en afgiftspligtig person med fradragsret, stadig fradrage den påløbne moms, hvilket har negativ virkning for budgettet og finansierer likvidationen. Ungarn har også registreret tilfælde af svig, hvorved virksomheder, der er under likvidation, har udstedt falske fakturaer til aktive virksomheder og dermed reduceret deres skyldige skat betydeligt, uden garanti for at udstederen ville betale den skyldige moms.
            
            
               (6)I henhold til artikel 199, stk. 1, litra g), i direktiv 2006/112/EF kan medlemsstaterne fastsætte, at modtageren er den afgiftspligtige person i forbindelse med levering af fast ejendom, der bliver solgt af domsskyldneren som led i en tvangsauktion ("ordningen for omvendt betalingspligt"). Den særlige foranstaltning giver Ungarn mulighed for at udvide anvendelsen af ordningen for omvendt betalingspligt for andre leveringer, der foretages af afgiftspligtige personer, der er genstand for en insolvensprocedure, navnlig levering af investeringsgoder og levering af varer og tjenesteydelser med en markedsværdi på mere end 100 000 HUF.
            
            
               (7)Tages der udgangspunkt i de af Ungarn fremsendte oplysninger, har anvendelsen af ordningen for omvendt betalingspligt på sådanne transaktioner forenklet momsopkrævningen og forhindret momssvig. Gennemførelsen af foranstaltningen har begrænset statskassens tab og givet yderligere indtægter. Derudover kan de økonomiske virkninger af covid-19-udbruddet føre til en markant stigning i antallet af likvidationer i den nærmeste fremtid, hvilket understreger behovet for at forlænge den særlige foranstaltning.
            
            
               (8)Den fravigelse, der anmodes om, bør være underlagt en tidsbegrænsning, således at skatteforvaltningen frem til fravigelsesforanstaltningens udløb har tid for at indføre andre konventionelle foranstaltninger til at håndtere det pågældende problem og mindske statskassens tab, navnlig for så vidt angår tab forbundet med svigagtig praksis, og dette bør gøre en forlængelse af fravigelsen overflødig. En fravigelse, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, der er præget af svig, og hvor en sådan foranstaltning er en sidste udvej. Tilladelsen bør derfor kun forlænges til den 31. december 2024. 
            
            
               (9)Fravigelsesforanstaltningen får ingen negative indvirkninger på Unionens egne indtægter hidrørende fra moms.
            
            
               (10)Gennemførelsesafgørelse (EU) 2018/789 bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               Artikel 2, stk. 2, i gennemførelsesafgørelse (EU) 2018/789 affattes således: 
            
            
               "Denne afgørelse udløber den 31. december 2024".
            
            
               Artikel 2
            
         
         
            
               Denne afgørelse er rettet til Ungarn.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        EUT L 134 af 31.5.2018, s. 10. 
               
               
                  
                     (3)
                  
                        EUT L 347 af 11.12.2006, s. 1.
               
               
                  
                     (4)
                  
                        EUT L 134 af 31.5.2018, s. 10.